Öruggt þykir að forseti Níkaragva haldi völdum fjórða kjörtímabilið í röð. Bandaríkjaforseti er afar þungorður varðandi aðdraganda og framkvæmd kosninganna.
Þau sjö sem talin voru eiga möguleika á að fella Daniel Ortega forseta í kosningunum sitja nú í varðhaldi eða eru í útlegð. Forsetinn fullyrðir að þau séu öll hermdarverkamenn sem ætli sér að grafa undan grunnstoðum ríkisins. Stjórnarandstaðan í landinu segir þátttöku hafa verið afskaplega dræma þótt stjórnvöld fullyrði annað. Fréttir bárust af því að félagar úr Sandinistaflokki forsetans hafi farið hús úr húsi og skipað fólki á kjörstað.
Joe Biden Bandaríkjaforseti staðhæfir að úrslitum kosninganna hafi verið hagrætt löngu áður en almenningur gekk að kjörborðinu. Kosningarnar segir Biden loddaraskap einan og að Ortega, varaforsetinn og eiginkona hans Rosario Murillo stjórni sem einvaldsherrar.
Tveir þriðju þeirra sem tóku nýlega þátt í skoðanakönnun segjast hefðu valið einhvern annan frambjóðanda. Hæst bar nafn Cristiönu Chamorro sem situr nú í stofufangelsi.
Hún er dóttir Violetu Barrios de Chamorro sem hafði betur gegn Ortega í forsetakosningum árið 1990. Forsetinn, fjölskylda hans og helstu bandamenn sæta viðskiptaþvingunum af hálfu Bandaríkjanna og Evrópusambandsins.